Közös álláspont

(1995. október 2.)

amelyet a Tanács az Európai Unióról szóló szerződés J.2. cikke alapján fogadott el Angoláról

(95/413/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak J.2. cikkére,

ELFOGADTA EZT A KÖZÖS ÁLLÁSPONTOT:

A. Az Európai Unió a következő célkitűzések megvalósítására törekszik Angola vonatkozásában:

1. A lusakai jegyzőkönyv, a bicesse-i békemegállapodások és a vonatkozó ENSZ Biztonsági Tanácsi határozatok hatékony végrehajtásának támogatása.

2. Az Egyesült Nemzetek főtitkára különleges képviselőjének és a trojka küldetésének támogatása.

3. A lusakai jegyzőkönyvbe foglalt és az angolai kormány, valamint az UNITA között ezen dokumentum aláírását követően kötött megállapodások a felek és az UNAVEM általi végrehajtásának felgyorsítása.

4. Az Angolai Köztársaság elnöke és az UNITA elnöke között nemrégiben lezajlott megbeszélések által elindított párbeszéd támogatása, amely jelentős új lépést jelent a békefolyamat megszilárdításához szükséges bizalmi légkör felé. A párbeszédnek lehetővé kell tennie, hogy demokratikus elvekre, jogállamiságra, igazságosságra és az emberi jogok teljes tiszteletben tartására építve létrehozzák valamennyi angolai békés egymás mellett élésének keretét.

5. A nemzetközi közösség összehangolt erőfeszítéseinek támogatása a békefolyamat keretében Angola újjáépítése érdekében.

B. A fenti célok elősegítése érdekében az Európai Unió üdvözli a Brüsszelben 1995. szeptember 25-én és 26-án tartott UNDP kerekasztal-megbeszélés kedvező eredményét, amelyhez az Európai Unió nagymértékben hozzájárult, és kész arra, hogy:

1. támogassa az angolai kormányt a demokrácia és a jogállamiság megerősítésére irányuló törekvéseiben;

2. továbbra is részt vegyen a menekültek és lakóhelyüket elhagyni kényszerült személyek szenvedéseinek enyhítésére, szociális és gazdasági beilleszkedésük gyorsítására irányuló erőfeszítésekben;

3. hozzájáruljon a leszerelt katonák társadalomba való visszailleszkedésére irányuló erőfeszítésekhez, beleértve az Angola és az Egyesült Nemzetek által tett erőfeszítéseket;

4. segítséget nyújtson a III. UNAVEM-nek azzal, hogy részt vesz az Egyesült Nemzetek főtitkára 1995. júliusi jelentésében javasolt emberi jogi megfigyelői összetevőjében;

5. részt vegyen az aknamentesítési műveletekben, többek között a gyalogsági aknákról szóló együttes fellépés keretében [1];

6. részt vegyen az Angola és a nemzetközi közösség által elindított kezdeményezésekben, amelyek a nemzeti megbékélést, a rehabilitációt és az ország helyreállítását szolgálják.

C. A Tanács és a Bizottság hatáskörükben eljárva megteszik az e közös álláspont végrehajtásához szükséges intézkedéseket.

E közös álláspont nyomon követéséről a Tanács hatáskörrel rendelkező csoportjai gondoskodnak.

D. Ezt a közös álláspontot a Hivatalos Lapban ki kell hirdetni.

Kelt Luxembourgban, 1995. október 2-án.

a Tanács részéről

az elnök

J. Solana

[1] Az 1995. május 12-i 95/170/KKBP tanácsi határozat az Európai Unióról szóló szerződés J.3. cikke alapján elfogadott, gyalogsági aknákról szóló tanácsi együttes fellépésről (HL L 115., 1995.5.22., 1. o.).

--------------------------------------------------